b"\n_START_ARTICLE_\nCementiri de Llofriu\n_START_SECTION_\nDescripci\xc3\xb3\n_START_PARAGRAPH_\nEs tracta d'un recinte de planta rectangular amb una tanca de pedra i morter. La porta d'acc\xc3\xa9s presenta un marc ressaltat coronat per un front\xc3\xb3 poc destacat. Al cim hi ha clavada una creu de forja, als bra\xc3\xa7os de la qual hi figura la seg\xc3\xbcent inscripci\xc3\xb3: C.P. 1895. Els batents de la porta s\xc3\xb3n tamb\xc3\xa9 de ferro._NEWLINE_Els rengles de n\xc3\xadnxols ocupen tot l'espai del fons i nom\xc3\xa9s part dels laterals. A cada costat de l'entrada hi ha dos petits locals sim\xc3\xa8tric. La fa\xc3\xa7ana \xc3\xa9s de color ocre en els ressalts i blanc pel que fa a la resta. Darrere del cementiri hi ha un altre clos min\xc3\xbascul i rectangular amb el mateix tipus de tanca i porta de rajols a sardinell. L'interior \xc3\xa9s cobert de bardisses. Sembla que es tracta d'un cementiri laic.\n_START_SECTION_\nHist\xc3\xb2ria\n_START_PARAGRAPH_\nJosep Pla a la seva obra Peix Fregit afirma que l'origen del cementiri civil de Palafrugell \xc3\xa9s de 1887. No diu res del de Llofriu, tot i que ell volia ser enterrat en aquest cementiri parroquial i aix\xc3\xad ho manifesta en alguns escrits."